Sirdaryoda mashina olib qochib, so'ng yoqib yuborgan erkak qamoqqa olindi

Sirdaryo viloyati Sardoba tumanida 9 aprel kuni eshigi ochiq va kaliti joyida qolgan “Nexia-1”ni olib qochgan erkak ushlandi. Holat yuzasidan Tergov departamenti axborot xizmati ma'lumot berdi.
xabarga ko'ra, tumanning Turon ko'chasida yashovchi 42 yoshli A.M. viloyat 102 qisqa raqamiga murojaat qilib, 9 aprel kuni soat 04:00 dan soat 06:00 ga qadar bo'lgan vaqt oralig'ida noma'lum shaxs u tomonidan ishonchnoma qog'ozi asosida boshqaruvida bo'lgan oq rangli “Nexia-1”ni olib qochib ketganini bildirgan.
Holat yuzasidan Sardoba tumani IIB huzuridagi tergov guruhi tomonidan noma'lum shaxsga nisbatan Jinoyat kodeksining 267-moddasi 1-qismi (Transport vositasini olib qochish) bilan jinoyat ishi qo'zg'atilgan.
Olib borilgan tergov-tezkor harakatlari natijasida jabrlanuvchiga tegishli avtomashina Sardoba tumani Qo'yitosh mahallasi hududidan o'tuvchi avtoyo'lining 6-kilometrida to'liq yongan holatda topilgan. Avtomashina ko'zdan kechirilgan vaqtda noma'lum shaxs tomonidan mashinaning davlat raqamlari va muqaddam mavjud bo'lgan gaz balloni hamda orqa yukxonasidagi zaxira g'ildiragi yechib olib ketilgani aniqlangan.
Tergov-tezkor harakatlar davom ettirilib, mazkur jinoyatni Sardoba tumanida yashovchi, muqaddam sudlangan 30 yoshli K.R. sodir etgani aniqlangan. Uning xonadoni tintuv qilinganida olib qochilgan bir dona gaz balloni hamda bir dona avtomashina zaxira g'ildiragi mavjudligi aniqlanib, ashyoviy dalil tariqasida rasmiylashtirib olingan.
Jinoyat ishi bo'yicha K.R. gumon qilinuvchi tariqasida jalb qilinib, unga nisbatan Jinoyat kodeksning 267-moddasi 2-qismi “g” bandi va 173-moddasi 1-qismi (Mulkni qasddan nobud qilish yoki unga zarar yetkazish) bilan ayblov e'lon qilinib, unga nisbatan qamoqqa olish tarzidagi ehtiyot chorasi qo'llanilgan.
Avvalroq Toshkentda 12 va 16 yoshli bolalar mashina olib qochgani haqida xabar berilgan edi. Shuningdek, Toshkent viloyatida mashina olib qochgan 25 yoshli qiz qo'lga olingan.